  Виталий Пронин Зорлэсь ватӥськон понна егитъёс асьсэос липет пуктӥзы.Удмуртие люкаськизы 1000 егит визь люкъёс Ижысь «Чекерил» комплексэ Россиысь 70 улосысь но 20 кунысь 1000-лэсь ятыр егит инженеръёс люкаськизы.  Отын ортче «Вуоноысь инженеръёс» форум. 300  пӧртэм куншетъёс«Вуоноысь инженеръёс» форум туэ 6-тӥзэ ортче. Талэсь азьвыл егитъёсты пумиталлязы Иркутск улосвыл, Башкирия. Удмурт шаерын та ужрад нырысьсэ ортче. Сое радъязы Россиысь машиностроительёслэн союззы но Удмурт Элькунысь Правительство.«Калашников», «Росэнерго», «Росэлектрон», «РСК «МиГ», «Алмаз-антей» - кыӵе но предприятиослэн куншетъёссы уг вӧлъясько егитъёслэн киосазы. Форуме пырисько ог 300 предприятиос, ог 20 кунъёс - Россиысь сяна, егит инженеръёс вуизы Казахстанысь, Узбекистанысь, Иранысь, Швейцариысь…Форумез сӥё-дано усьтон ужрадэ вуылӥз Удмуртилэн Тӧроез Александр Соловьев. Ӧз чида со, палаткаос дортӥ ортчытэк. Тольяттиысь «Автоваз», Набережные Челныысь «КамАЗ», Комсомольск-на-Амуреысь Ю. Гагарин нимо авиационной завод… Ваньмыныз егитъёсын Александр Васильевич ӟечбуръяськиз.- Удмуртиысь промышленностьлэн инъетэз - бадӟым оборонной заводъёс, - вераз Александр Соловьев. -  Али Россиысь 90 процентсэ ож тӥрлыкез Удмурт шаерын лэсьто, со сяна, дорамы андан ӵыжато. Удмуртия Россиын гинэ ӧвӧл, кунгож сьӧрын но аслаз дано конструкторъёсыныз тодмо - 60 арлэсь тросгес «Ижмаш» заводын ужаз Михаил Калашников.Соин ик егитъёслы 10 нунал ӵоже шаерамы вал мае адӟыны, марлы дышетскыны. Котырес ӝӧкъёс сьӧрын пӧртэм ужпумъёсты ӝутэм сяна, соос вуылӥзы Ижысь М. Калашников нимо, Воткинскысь П. Чайковский нимо музейёсы, пӧртэм заводъёсы, Сарапулысь «Кам ярдур» кластере. Форуме пыриськисьёслы ӟечкылан телеграмма ыстӥзы Россилэн Президентэз Владимир Путин, Правительстволэн Тӧроез Дмитрий Медведев но мукетъёсыз.Тупаны но кулэ: нырысетӥ нуналъёсы жаль гинэ зориз. Но егит инженеръёсты со ӧз кышкаты. Тӧл медаз нуы шуыса, кыштыр гинэ палаткаоссэс юнматӥзы, чай юон но сиськон интызэс липет улэ ватӥзы. Дышетскон 9 ӧръёсъя мынӥз. Соос пӧлын, кылсярысь, радиоэлектроника, аэрокосмос, авиация, огазеяськонэн кивалтон. Нырысьсэ радъямын вал робототехникая, вуз поттонъя (производствоя) лекциос. Удмуртилэн Тӧроез А. Соловьев ог 300 предприятиосысь егитъёсты пумитаз.Лекциосты кылзэм но котырес ӝӧкъёсы пыриськем сяна, егитъёс пӧртэм ужрадъёсы вуылӥзы: кылбур лыдӟон, чебераез быръён, ГТО сётон, визь сынан, удмурт позыръяськон. Мар гинэ ми татын ум кариське: малпаськиськом но, споръяськиськом но, тэтчаськом но, эктӥськом но, верало егитъёс. Пӧртэм предприятиос куспын вожвылъяськон но ортче.- Форуме ми котькуд ар пыриськиськом, - вера Комсомольск-на-Амуре карысь авиационной заводысь Т. Дмитриев. - Пӧламы вань ужрадъёсты радъяны юрттӥсьёс но, огшоры дышетскисьёс но. Пӧртэм ужрадъёсы пыриськыса,  баллъёс люкаськомы. Туэ вормыны малпаськом. Уго кылем арын 400 пала предприятиос пӧлын 2-тӥ инты басьтӥм.  Кызьы заводъёсты егитомытоно?Вань 2 пумо инженеръёс. Одӥгъёсыз производствоын ужало, выль арбериосты малпало-лэсьто, мукетъёсыз наукаен выро. Лыдпусъёс возьмато: наукаен вырисьёс ӵемысь кошко кунгож сьӧры, заводын ужасьёс Россиысь экономикаез ӝуто.- Предприятие кема улоз, отчы ялан вуизы ке выль кужымъёс, выль малпанъёс, отын луиз ке умой уждун но ужасьёс куспын вожвылъяськон, - вера Россиысь Оборонной промышленностьын ужасьёслэн профсоюззылэн  кивалтӥсез Сергей Боков.Но кызьы егитъёсты заводъёсы кысконо? Та юанэз ӝутӥзы котырес ӝӧк сьӧрын. Кенешонэ пыриськизы Кун Думаысь дышетонъя комитетлэн кивалтӥсезлэн воштӥсез Виктор Шудегов, Ижысь М. Калашников нимо технической кун университетлэн ректорез Борис Якимович, Россиысь Оборонной промышленностьысь ужасьёслэн профсоюззылэн  кивалтӥсез Сергей Боков но мукетъёсыз. Инженеръёс валало техникалэсь лулзэ.Егитъёс огымысь кадь верало: уждун ӧжыт тыро. Нош гуртъёсысь лыктэмъёслы кулэ на улон сэрег понна тырыны, кинлэн нылпиез вань - семьязэс сюдыны. Та ужпумен пумиськыса, Уфаысь Ильдар Губайдуллин  выжиз ужаны Москвае.- Москваысь вылӥ дышетсконниосты быдтэм инженеръёслэн, пичи уждун басьтыса, тыршемзы уг поты, - вера со. - Соин ик Москваысь заводъёсы шумпотыса мынӥськом ми, улосъёсысь адямиос. Уфаын мон, кылсярысь, басьтӥсько ке вал 10 сюрс манет пала, Москваын - 40 сюрс, 15-сэ тырисько улон сэрег понна.- Москваын кунгож сьӧрысь предприятиослэн филиалъёссы трос, отын тӥни уждун тыро ке тыро ни. Тросэз егитъёс вуз бере со предприятиосы вамышто, малпанъёссы кошко кунгож сьӧры, - вераськонэ итӥське  Москваысь Елена Щербак.Но туала вакыт ӝожтӥськонъёсты уг кылы. Совето вакытэ кӧня ке ужамзы бере егитъёслы предприятие улон инты сётэ вал, кылем дауре ужа ке вал «социальной лифт», али - ваньмыз суро-пожо. Соин ик егит муртлы ужан интые лыктэмез бере ик ассэ умой паласен возьматоно.  Уго мылкыд луиз ке, уждун уз кышкаты. Та сярысь котырес ӝӧк сьӧрын веразы депутатъёс но.Наукаен вырисьёс но ӝожтӥсько: асьсэ малпанъёссэс улонэ пыӵатыны, эскеронъёс ортчытъяны коньдон уг висъяськы, егит тодосчиослэн уждунзы ичи.- Ӧсъёсы йыгаськоно! Али трос пӧртэм институтъёс наукаез азинтонлы коньдон висъяло, грантъёс люкыло, - егитъёсты буйгатӥзы котырес ӝӧке пыриськем депутатъёс но вузъёсын ужасьёс. Егитъёсты паймытӥзы Ижысь М. Калашников нимо технической кун университетлэн ужан амалъёсыз.- Техника удысын ужасьёсты умой дасяны уг луы, вылӥ дышетсконни предприятиосын кусып уг возьы ке. Соин ик ми шаерысьтымы валтӥсь компаниосын - Ижысь «Купол» заводын, «Аксион» холдингын, Воткинскысь заводын - кылдытӥмы кафедраос, отын практиказэс ортчо студентъёсмы, лекциосты лыдӟо заводысь ужасьёс, - вера университетлэн ректорез Борис Якимович. - Со сяна, егит дышетӥсьёсын контракт гожтӥськом. Соос 28 аресказы кандидат диссертацизэс утё ке, ми соослэсь уждунзэс будэтӥськом, нош кандидат луэмзы бере 250 сюрс манет сётӥськом. Наукая доктор луэм понна висъяськом 500 сюрс манет. Таӵе программая ужаны кутскимы 2014-тӥ арысен - соя али 5 адями технической наукаосъя кандидат луиз ни, ваньзы соос университетын ужало. Форум - со эшъяськон но.  Асьмелэсьсэ поттоно-а, ӧвӧл-а?Иранысь вуэм куноос Иже лыктӥзы Москва пыр. Отчы вуэмзы бере нырысь ик утчаны кутскиллям Россиын поттэм вузъёсты. Матрёшкаосты сяна, номыре ӧм, пе, шедьтэ, котыр быдэс дуннеын кадь ик лавкаос. Кунгож сьӧрысь вузъёсты асьмелэнэныз воштон пумысен форумын огпол гинэ ӧз вераське. Уго Россилы пумит  санкциос юнматэм бере тросэз заводъёс ӧз быгатэ ни кулэ арбериосты кунгож сьӧрысь басьтыны.- Куд-ог арбериосты ми быгатӥськом поттыны. Валамон, нырысь соос сокем ӟечесь уз луэ. Вань шекъёсты тупатыны аръёс кулэ. Со понна Россия эрикогес луоз. Но, валамон, мукет кунъёслэсь но пытсаськыны уг яра - сотэк конкуренция быроз, - верало импортозамещение понна висись егитъёс.Но, жаляса верано, та ужпумлэн мукет палыз но вань.- Россия Западлы пумит санкциос кутэм бере дорамы трос сиён-юонъёсты уг ваё ни. Со вакытэ ик гурт удысмы ӝутскемын ӧвӧл на. Мар пӧрме? Конкуренция ӧвӧл. Владивостокын помидоръёсты вузало 200 манетэн. Ми таӵе дунъёсты дась чиданы 1-2 ар. Но со куспын югдур ӧз воштӥськы ке, оло, Польшаысь улмо, Норвегиысь чорыг, Германиысь сыр мед ваёзы, - верало мукетъёсыз  егитъёс.- Иран таӵе югдуре сюриз ни 30 ар талэсь азьло, - вера Иранысь Чабук Мохаммад. - Ми валамы ни: кулэ азинтыны наукаез, дышетыны адямиосты, юрттыны асьме производстволы. Али ми ож тӥрлык поттонъя дуннеысь рыноке потӥм ни, вормонъёсмы вань ядерной энергетикаын, мувӧй поттон удысын.Мария Векшина  Теги: Егитъёс  